RESOLUCIÓN do 17 de xullo de 2012, da Secretaría Xeral de Medio Rural e Montes, pola que se dá publicidade da concesión, para a convocatoria do ano 2012, das axudas aos produtores que participen nos programas de produción e mellora dos produtos agroalimentarios galegos con calidade diferenciada, no marco do Programa de desenvolvemento rural para Galicia 2007-2013, de acordo coas ordes da Consellería do Medio Rural do 29 de xuño de 2010 e do 30 de decembro de 2011.
Consellería do Medio Rural e do Mar — III. Outras disposicións — 01/08/2012

Mediante Orde do 29 de xuño de 2010 (DOG nº 126, do 5 de xullo) a Consellería do Medio Rural estableceu as bases reguladoras das axudas aos produtores que participen nos programas de produción e mellora dos produtos agroalimentarios galegos con calidade diferenciada, no marco do Programa de desenvolvemento rural para Galicia 2007-2013. Posteriormente, mediante a Orde do 30 decembro de 2011 (DOG nº 4, do 5 de xaneiro de 2012) modificáronse as ditas bases reguladoras e convocáronse as axudas para o ano 2012.
O artigo 8.4º da Orde do 29 de xuño dispón que todas as resolucións serán notificadas de acordo co establecido no artigo 59.6º b) da Lei 30/1992, do 26 de novembro, de réxime xurídico das administracións públicas e do procedemento administrativo común. De conformidade co establecido no dito artigo, a notificación realizarase mediante a publicación no Diario Oficial de Galicia, no taboleiro de anuncios e na páxina web da Consellería do Medio Rural.
Por outra banda, mediante a Orde da Consellería do Medio Rural e do Mar do 30 de abril de 2012 delegouse no secretario xeral de Medio Rural e Montes da dita consellería a potestade para resolver os procedementos de concesión de axudas e subvencións que se tramiten no ámbito das súas competencias.
De acordo co anterior, con data 17 de xullo de 2012 o secretario xeral de Medio Rural e Montes da Consellería do Medio Rural e do Mar asinou a resolución de concesión das axudas aprobadas para a convocatoria 2012 ao abeiro das mencionadas ordes do 29 de decembro de 2010 e 30 de decembro de 2011.
Así mesmo, a disposición derradeira primeira da Orde do 29 de xuño de 2010 facultaba a Dirección Xeral de Innovación e Industrias Agrarias e Forestais para ditar as resolucións que sexan necesarias para a súa aplicación. Na actualidade a dita competencia recae na Secretaría Xeral de Medio Rural e Montes en virtude do Decreto 1/2012, do 3 de xaneiro, polo que se modifica a estrutura orgánica da Xunta de Galicia; o Decreto 13/2012, do 4 de xaneiro, polo que se fixa a estrutura orgánica das consellerías, e o Decreto 46/2012, do 19 de xaneiro, polo que se establece a estrutura orgánica da Consellería do Medio Rural e do Mar.
Por todo o anterior, resolvo dar publicidade á Resolución do 17 de xullo de 2012 pola que se conceden as axudas aos produtores que participen nos programas de produción e mellora dos produtos agroalimentarios galegos con calidade diferenciada para a convocatoria 2012, que se transcribe a continuación:
«Resolución de concesión das axudas aos produtores que participen nos programas de produción e mellora dos produtos agroalimentarios galegos con calidade diferenciada para a convocatoria 2012.
Base legal:
Orde da Consellería do Medio Rural, do 29 de xullo de 2010, pola que se establecen as bases reguladoras das axudas aos produtores que participen nos programas de produción e mellora dos produtos agroalimentarios galegos con calidade diferenciada, no marco do Programa de desenvolvemento rural para Galicia 2007-2013, e se convocan estas axudas para o ano 2010 (DOG nº 126, do 5 de xullo de 2010).
Orde da Consellería do Medio Rural e do Mar, do 30 de decembro de 2011, pola que se modifican as bases reguladoras das axudas aos produtores que participen nos programas de produción e mellora dos produtos agroalimentarios galegos con calidade diferenciada no marco do Programa de desenvolvemento rural para Galicia 2007-2013, e se convocan para o ano 2012 (DOG nº 5, do 5 de xaneiro de 2012).
Resolución:
Logo do informe da Subdirección Xeral de Industrias e Calidade Agroalimentaria e de acordo coa proposta de resolución da Secretaría Xeral de Medio Rural e Montes da Consellería do Medio Rural e do Mar,
Aprobar as axudas económicas a favor dos solicitantes propostos que se relacionan no anexo desta resolución ordenados alfabeticamente e agrupados por programa de calidade diferenciada en que participan.
Estas axudas outórganse de acordo cos artigos 4 e 5 da Orde do 29 de xuño, en réxime de concorrencia polo sistema de rateo, acadando o 75,22 % dos gastos subvencionables realizados e imputados á campaña anual que comprende o período que vai do 1 de xuño de 2011 ata o 31 de maio de 2012, sen superar os 3.000 euros anuais por explotación.
As subvencións concedidas faranse efectivas con cargo á aplicación 16.20.713D.770.1, cunha dotación de 747.965,00 €.
Esta resolución comporta unha asignación do crédito establecido por un importe de 747.965,00 € (setecentos corenta e sete mil novecentos sesenta e cinco euros).
As presentes axudas, cuxa finalidade é fomentar a participación dos produtores nos programas de produción e mellora dos produtos agroalimentarios galegos con calidade diferenciada, concédense en virtude do eixe 1, medida 132, «apoio aos agricultores que participan en programas relativos á calidade dos alimentos», do Programa de desenvolvemento rural para Galicia 2007-2013, cofinanciado con fondos Feader.
O pagamento desta subvención quedará condicionado a que, sen superar a data límite do 3.9.2012, os beneficiarios indicados no anexo desta resolución efectúen o pagamento da cota de control e/ou inscrición e/ou participación no programa de calidade diferenciada correspondente.
As entidades colaboradoras recollidas no artigo 6 da Orde do 29 de xuño de 2010 que presentasen solicitude colectiva terán ata o día 14.9.2012 (inclusive) para presentar a seguinte documentación xustificativa:
• Solicitude de pagamento (anexo IV “Solicitude de pagamento da axuda para produtores inscritos en consellos reguladores que teñan formalizado convenio de colaboración”).
• Relación numerada de beneficiarios inscritos no programa de calidade que solicitan pagamento da axuda (anexo IV-B).
• Xustificantes dos gastos efectuados por cada produtor: facturas orixinais e copias ou documento de valor probatorio equivalente, cunha relación numerada delas, así como a documentación que acredite o seu pagamento. Sen prexuízo do disposto anteriormente, as entidades colaboradoras presentarán certificación en relación a que o gasto está realizado e pagado, e que constan no seu poder os xustificantes dos gastos de cada produtor.
• Certificado que corresponda ao ano corrente, emitido polo organismo que realiza os controis (consello regulador, Ingacal ou organismo independente de certificación), en que se acredite que todas as explotacións obxecto da solicitude están inscritas no correspondente programa de calidade polo que se solicita a subvención e están sometidas aos controis pertinentes.
No caso de solicitudes individuais cada produtor terá ata o día 14.9.2012 (inclusive) para presentar a seguinte documentación xustificativa:
• Solicitude de pagamento (anexo V «Solicitude de pagamento para produtores non inscritos en consellos reguladores e produtores inscritos en consellos reguladores que non teñan formalizado convenio de colaboración»).
• Xustificantes dos gastos efectuados: facturas orixinais e copias ou documento de valor probatorio equivalente, cunha relación numerada delas, así como a documentación que acredite o seu pagamento.
• Certificado que corresponda ao ano corrente, emitido polo organismo que realiza os controis (consello regulador, Ingacal ou organismo independente de certificación), en que se acredite que a explotación obxecto da solicitude está inscrita no correspondente programa de calidade polo cal se solicita a subvención e está sometida aos controis pertinentes.
Contra esta resolución, que esgota a vía administrativa, poderá a persoa interesada interpor recurso potestativo de reposición ante a conselleira do Medio Rural e do Mar no prazo dun mes contado a partir do día seguinte ao da publicación desta resolución no Diario Oficial de Galicia, ao abeiro dos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo ante o órgano xurisdicional competente no prazo de dous meses desde a mesma data, de acordo co previsto na Lei 29/1998, do 13 de xullo, reguladora da xurisdición contencioso-administrativa».
Santiago de Compostela, 17 de xullo de 2012